b'\n_START_ARTICLE_\nGrad \xc5\xa0krljevo\n_START_SECTION_\nZgodovina\n_START_PARAGRAPH_\nPrva omemba vasi \xc5\xa0krljevo sega v leto 1043, ko je bila vas omenjena kot Chrilouva. Kot posestvo je \xc5\xa0krljevo prvi\xc4\x8d omenjeno leta 1130 kot predium Chrilowe. Grad je bil od leta 1072 vse do 17. stoletja fevd \xc5\xa1kofije Krka na Koro\xc5\xa1kem._NEWLINE_Grad je bil sprva sezidan kot stolpast dvor, njegova posest pa je bila kasneje podeljena grofu Viljemu II. Bre\xc5\xbee-Sel\xc5\xa1kemu, po njegovi smrti pa je njegova \xc5\xbeena Ema Kr\xc5\xa1ka to posest podarila kr\xc5\xa1ki \xc5\xa1kofiji. Dvor se prvi\xc4\x8d posredno omenja leta 1163, ko je v neki listini omenjen \xc5\xa1krljevski vitez in oglejski ministerial Majnhard \xc5\xa0krljevski (purchrauiis Megnardo de Crilog). Neposredna zveza z Emo Kr\xc5\xa1ko, o kateri Valvazor trdi, da je bila v 10. stoletju lastnica gradu, \xc5\xa1e ni dokazana, a je mo\xc4\x8dno verjetna._NEWLINE_Leta 1541 je grad \xc5\xa0krljevo pre\xc5\xa1lo v posest Auerspergov, iz leta 1585 pa izvira listina, v kateri se kot lastnik omenja Janez Baltazar Wernegk._NEWLINE_Grad je v svojem jedru romanski, v renesansi je bil dozidan in je postal utrjena gra\xc5\xa1\xc4\x8dina, kasneje v gotiki pa je bil delno prezidan, v baroku pa mu je bila dodana fasada, ki je vidna \xc5\xa1e danes.'